
Mărturisitorii: Tudor Ulmanu 


„Tudor Ulmanu. E pseudonimul tânărului scriitor 
Teodor Plop, originar din judeţul Hotin (Mămăliga - n. 
n.). A publicat în suplimentul de Duminică al ziarului 
„Tribuna“ (Cernăuţi). 


I s-au publicat poezii în revista „Junimea literară“, 
în foiletonul ziarului „Glasul Bucovinei“, în „Îndruma- 
rea“, „Răboj“, „Spectatorul“ şi în „Cronica românească” 
în Cernăuţi. 


Lucrează la un ciclu de poezii. Studiază dreptul la 
Universitatea Cernăuţi“ (Junimea literară, nr. 1-6/1932, 
p. 240). 


Iconar incontestabil, şi încă dintre cei salutaţi de 
Iancu Nistor cu dreptul de auto-prezentare în coloanele 
„Junimii literare”, Tudor Ulmanu „aprinde-n vatră şi în 
ceţuri lumină sclipindă / şi trage grele zăvoare la tindă”, 
„şterge praful de pe icoane, / fluieră, citeşte zacoane / şi 
scrie pe pereţi cu cărbune”, în vreme ce „cântă melodii de 
îngeri neştiute”. 


Universul său, învăluit de „rochia de zăpezi cu 
cercuri albastre”, peste care „nopţile cresc câteodată 

vrăjmaş ca din tăciune”, este cel al „neamului poeticesc” 
bucovinean, plin de aleanuri şi de năzuinţe, de lut şi de 
cosmicitate, în care poetul, încercând să se cunoască prin 
dimensiunile sale umane, ridică ochii spre cer „şi scrie pe 
pereţi cu cărbune” (|. D.). 


Inăuntru 


În palmă am atât noroc 
şi-n viaţă-atât pustiu, 
în suflet am divinul foc 
să nu mai fiu. 


În ochi îmi ard nisipuri mari 
ca-n melodrame sfinte; 
închid în mine glasuri tari 

şi nu trec înainte. 


Tăcerea cu-aureole reci 
îmi umple casa; 

beau negre vinuri şi de veci 
mi-e albă masa. 


(Crai Nou, 
Nr. 2/1933, p. 6) 


Toamnă 


Cad foi cu foşnet prin înalte limpezimi 
din mărul clătinat cu albe rotunzimi. 
Mireasma împrejur molatec se desface 

şi umbrele pieziş s-au aşternut de pace, 
iar soarele — obraz în perina albastră — 

se oglindeşte lung în ochiuri de fereastră. 
Cad foi cu foşnet prin înalte limpezimi. 


Spre zare aş porni, dar n-am un spic de strâns, 
căci bobul aruncat neîncolţit s-a stins; 

străin ascult rumori cum vin din vii acum 

şi-n luminiş înalt din palele de fum 

cu mâna mea ca-n vis paharul cu nou vin 
drept pricestanie spre suflet îl închin... 


Spre zare aş porni, dar n-am un spic de strâns. 


(Junimea Literară, 
Nr. 7-12/1932, pp. 240, 241) 


Altă toamnă 


Pe după cari păinjenişuri să mă caut 
cu al acestei zile languroase flaut? 


Sunt scris nedesluşit în toamnele regale 
şi în trecut cobor ca în dumbrăvi de jale. 


In orizonturi joase fumegă lumina; 
pe umeri molcum sângeră grădina. 


(Crai Nou, 
Nr. 1/1933, p. 6) 


Iarna 


Plângi cu pământul 

sau cu pomul din care rupe vântul. 
Aprinde-n vatră şi în ceţuri lumină sclipindă 
şi trage grele zăvoare la tindă. 


Lungi, albe viscole bat, 
ochiul prin care vedeai cum trece soarele 
devine mat. 


Nopțile cresc câteodată vrăjmaş ca din tăciune; 
dar tu şterge praful de pe icoane, 

fluieră, citeşte zacoane 

ŞI scrie pe pereţi cu cărbune. 


(Junimea literară, 
nr. 1-6/1932, p. 241) 


Peisaj liric 


în noaptea dintre noi a răsărit o stea 

şi-am ridicat paharele-n lumina-i sfântă, 

să ştiu iubirea cum binecuvânta; 

şi-ţi scânteia veştmântu-n tremur lung de nea. 


Dar clipa înflorită alb pe-un vrej de vis 
îşi fumegă năvalnic preţul nalt de clipă 
şi stai îndurerat pe-un drum abia deschis 
că dragostea e numai o batere de-aripă. 


(Junimea Literară, 
Nr. 7-12/1932, p. 241) 


Epitaf iubiru 


Rochia de zăpezi cu cercuri albastre 
nu mai vine printre glastre, 

mâna ei cu stele 

în pletele mele 

nu-i acum. 


Urcă fum, 
coarda de aur nu sună 
am murit împreună. 


(Junimea literară, 
nr. 1-3/1933, p. 46) 


Amar 


Din florile albe-ale visului am împletit cununi 
pentru tâmplele tale, morţile mele şi pentru minuni. 


Tăcerea naltă din flaute nevăzute 
îmi cântă melodii de îngeri neştiute, 


dar m-am ales la tine cu gesturi în gol 
şi păru-mprăştiat, în râs, de Aeol. 


(Junimea literară, 
nr. 4-6/1933, p. 84) 

Pentru mine 


Mă plec neliniştitelor vreri 
Cu neînţelese adieri 


Fluierul vieţii agonizează 
Şi n-am trecut de-amiază. 


Tăcerea mi-acoperă faţa 
în privire îmi pâlpâie viaţa. 


(Junimea literară, 
nr. 5-7/1935, p. 193) 


ISI 


Sfârşit 


Prea străveziile garoafe lin 
Se-nalţă, să-mi sfinţească amintirea, 
ci eu le-nchid în bezna din privirea 
unui romantic în declin. 


Mănuşa albă şi dumnezeirea 
din ochi, pierdutu-s-au 

şi ramurile scuturatu-s-au 
ca şi iubirea. 


(Junimea literară, 
nr. 5-7/1935, p. 193) 

ludor Ulmanu, 


REFERINŢE CRITICE: 
13 


Mircea Streinul 


Tudor Plop-Ulmanu 


Frunza elegiacă 


Pb 


„Frunză elegiacă” a lui Tudor Plop-Ulmanu a 
apărut, la ediţia a doua, mult întregită. Prima apăruse în 
Colecţia „Iconar”, acum câţiva ani. Tudor Plop-Ulmanu, 
care e basarabean, introduce, prin volumul său, literatura 
tânără a provinciei sale în literatura întregii ţări. Deşi mai 
sunt dibuieli în lirica lui Tudor Plop-Ulmanu, totuşi ea 
are un contur propriu, o viziune, care nu e împrumutată. 


Reproduc câteva fragmente: 
„liniştea îmi stă pe frunte ca o coroană de aur” 
„Basarabia, / cuvânt cu patru a, / ca o biserică / cu 


patru turle albe / pe zările istoriei, / căreia nu ştiu cine / i- 
a furat clopotul” 


Şi 


„Eu ştiu că ai să revii prin largi zăpezi, 
când soarele va lumina episcopal, 

să-mi baţi prelung la poarta de cristal, 
ca să-ţi deschid trecutul cu amiezi” 


(Buna Vestire, 
Nr. 78/1937, p. 2) 

